ຄສບ ສຳເລັດການແຂ່ງຂັນກິລາສາມັກຄີຊີງຂັນຄະນະບໍດີ ປະຈຳປີ 2018
ຄະນະເສດຖະສາດ ແລະ ບໍລິຫານທຸລະກິດ (ຄສບ) ມະຫາວິທະຍາໄລແຫ່ງຊາດ ສຳເລັດການຈັດແຂ່ງຂັນກິລາສາມັກຄີ ຊີງຂັນຄະນະບໍດີ ປະຈຳປີ 2018 ໃນຕອນບ່າຍວັນທີ 14 ມີນາ ຜ່ານມາ ທີ່ສະໜາມກິລາກາງ ມະຫາວິທະຍາໄລແຫ່ງຊາດ (ດົງໂດກ), ໃຫ້ກຽດເຂົ້າຮ່ວມເປັນປະທານຂອງ ທ່ານ ເພັດສະໝອນ ພົມມະສອນ ຮັກສາການຄະນະບໍດີຄະນະເສດຖະສາດ ແລະ ບໍລິຫານທຸລະກິດ, ມີຮອງຄະນະບໍດີ, ພະນັກງານ, ຄູ-ອາຈານ, ນັກສຶກສາ ແລະ ນັກກິລາ ເຂົ້າຮ່ວມຢ່າງພ້ອມພຽງ.
ໂອກາດນີ້, ທ່ານ ເພັດສະໝອນ ພົມມະສອນ ກໍ່ໄດ້ກ່າວສະແດງຄວາມຍ້ອງຍໍຊົມເຊີຍຕໍ່ຜົນສຳເລັດຂອງການຈັດແຂ່ງຂັນໃນຄັ້ງນີ້. ເຊິ່ງການແຂ່ງຂັນກິລາດັ່ງກ່າວ ແມ່ນເພື່ອສ້າງຂະບວນການກຽມນັກສຶກສາເຂົ້າຮ່ວມການແຂ່ງຂັນກິລາ ມຊ, ເພື່ອໃຫ້ນັກສຶກສາ ໄດ້ມີສ່ວນຮ່ວມໃນການເຄື່ອນໄຫວກິດຈະກຳກິລາ ເພື່ອປະຕິບັດຕາມ 3 ລັກສະນະ ແລະ 5 ຫຼັກມູນຂອງການສຶກສາ ທີ່ກະຊວງສຶກສາທິການ ແລະ ກິລາ. ຄຽງຄູ່ກັນນັ້ນ, ກໍ່ເພື່ອໃຫ້ນັກສຶກສາທຳຄວາມຮູ້ຈັກກັນ ແລະ ຮັດແໜ້ນຄວາມສາມັກຄີ ໂດຍຜ່ານເກມກິລາ ແລະ ເພື່ອໃຫ້ນັກສຶກສາ ແລະ ຄູອາຈານ ໄດ້ມີການເວລາແລກປ່ຽນ ແລະ ສ້າງຄວາມສາມັກຄີ ກົມກຽວເຊິ່ງກັນແລະກັນ ພາຍໃຕ້ຄຳຂວັນ “ສາມັກຄີສ້າງສັນ ເຊິ່ງກັນແລະກັນ ໃຫ້ມີຄວາມຮູ້, ມີຄວາມສາມາດ, ມີຄຸນສົມບັດ, ມີຈະລິຍະທຳ ແລະ ມີຄວາມສີວິໄລ ທາງດ້ານຈິດໃຈ ເພື່ອໃຫ້ເປັນນັກວິຊາການ ທີ່ມີຄຸນະພາບ ໃຫ້ແກ່ການພັດທະນາເສດຖະກິດ-ສັງຄົມຂອງຊາດ, ເຊື່ອໂຍງກັບພາກພື້ນ ແລະ ສາກົນ”.
ການແຂ່ງຂັນຄັ້ງນີ້ ແມ່ນຈັດຂຶ້ນລະຫວ່າງວັນທີ 14 ກຸມພາ ຫາ 14 ມີນາ 2018 ມີທັງໝົດ 5 ພາກວິຊາ ເຂົ້າຮ່ວມ ປະກອບມີ: ພາກວິຊາເສດຖະສາດ, ພາກວິຊາບໍລິຫານທຸລະກິດ, ພາກວິຊາການຄ້າ, ພາກວິຊາການບັນຊີ ແລະ ພາກວິຊາການເງິນ-ການທະນາຄານ, ເຊິ່ງແຂ່ງຂັນກັນທັງໝົດ 6 ປະເພດກິລາຄື: ເປຕັງ ດ່ຽວຊາຍ-ຍິງ ແລະ ຄູ່ປະສົມ, ປິ່ງປ່ອງດ່ຽວຊາຍ-ຍິງ ແລະ ຄູ່ປະສົມ,ກະຕໍ້ທີມຊາຍ-ຍິງ, ບານສົ່ງ ທີມຊາຍ-ຍິງ, ເຕະບານ ທີມຊາຍ-ຍິງ ແລະ ແລ່ນ-ລານ ປະເພດຍິງ-ຊາຍ ແລ່ນ 100 ແມັດ, 200 ແມັດ ແລະ 4x100 ແມັດ. ນອກນັ້ນ, ຍັງມີກິດຈະກຳກິລາມວນຊົນ, ຮ້ອງເພງ, ເຕັ້ນເຊຍ ແລະ ອື່ນໆ.
ຜ່ານການແຂ່ງຂັນຜົນປາກົດວ່າ: ເປຕັງດ່ຽວຊາຍ ອັນດັບ 1 ພາກວິຊາບໍລິຫານທຸລະກິດ, ເປຕັງດ່ຽວຍິງ ອັນດັບ 1 ພາກວິຊາເສດຖະສາດ ແລະ ເປຕັງຄູ່ປະສົມ ອັນດັບ 1 ພາກວິຊາການເງິນ-ການທະນາຄານ; ປິ່ງປ່ອງດ່ຽວຊາຍ ອັນດັບ 1 ພາກວິຊາບໍລິຫານທຸລະກິດ, ປິ່ງປ່ອງດ່ຽວຍິງ ອັນດັບ 1 ພາກວິຊາການເງິນ-ການທະນາຄານ ແລະ ປິ່ງປ່ອງຄູ່ປະສົມ ອັນດັບ 1 ພາກວິຊາການເງິນ-ການທະນາຄານ; ກະຕໍ້ທີມຊາຍ ອັນດັບ 1 ພາກວິຊາການບັນຊີ ແລະ ກະຕໍ້ທີມຍິງ ອັນດັບ 1 ພາກວິຊາການເງິນ-ການທະນາຄານ; ບານສົ່ງທີມຊາຍ ອັນດັບ 1 ພາກວິຊາເສດຖະສາດ ແລະ ບານສົ່ງທີມຍິງ ອັນດັບ 1 ພາກວິຊາບໍລິຫານທຸລະກິດ; ເຕະບານທີມຊາຍ ອັນດັບ 1 ພາກວິຊາພາກວິຊາ ການຄ້າ ແລະ ເຕະບານທີມຍິງ ອັນດັບ 1 ພາກວິຊາບໍລິຫານທຸລະກິດ; ແລ່ນ-ລານ ປະເພດແລ່ນ 100 ແມັດຍິງ ອັນດັບ 1 ພາກວິຊາການຄ້າ, ແລ່ນ 200 ແມັດຍິງ ອັນດັບ 1 ພາກວິຊາການຄ້າ ແລະ ແລ່ນ 4x100 ແມັດຍິງ ພາກວິຊາການເງິນ-ການທະນາຄານ; ແລະ ປະເພດແລ່ນ 100 ແມັດຊາຍ ອັນດັບ 1 ພາກວິຊາການຄ້າ, ແລ່ນ 200 ແມັດຊາຍ ອັນດັບ 1 ພາກວິຊາເສດຖະສາດ ແລະ ແລ່ນ 4x100 ແມັດຊາຍ ພາກວິຊາການຄ້າ.
ອຳໄພວັນ